section_heading: Graditeljstvo
paragraph_text: Podigao je sjeverni dio samostana (Babuša), na kojemu se nalazi ploča s uklesanim natpisom "P T. BABICH A. F. EREXIT A. D. 1741."(Pater Thomas Babich a fundamentis erexit anno domini 1741 / Otac Toma Babić iz temelja podiže godine Gospodnje 1741), zatim oltar sv. Frane na Visovcu i kuću u Vrulji, u Šibeniku. U izvještaju o samostanu na Visovcu kaže se da je za fra Tomina gvardijanstva u samostanu, crkvi i okolici učinjeno: uređeni i vodi »oduzeti« vrtovi, ograđeni zidovi, podignuta kućica za ribare kod samostanske mlinice, sagrađeno novo krilo samostana sa šesnaest soba, nabavljena vrijedna svećenička (liturgijska) odjeća, uređen mramorni oltar (oltar sv. Franje), zvonik utvrđen lukovima, posađene masline i učinjena mnoga druga dobra, a posvećen je i mramorni oltar BI. Dj. Marije te oltar sv. Križa. Koliko je bio svestran čovjek pokazuje i činjenica da je sam u Remetiću pekao crijep za gradnju novog krila samostana. Osim toga sagradio je i manje prihvatilište u Skradinu. Suvremeni kroničar zapisuje da je Visovac uređen "diligentia et industria R. P. Thomae Babich plures giiardiani" - "marljivošću i radom oca Tome Babića, mnogostrukog gvardijana".